2 ℓ-plastiekbottels kan ook nou ingeruil word vir geldDie inruilbare koeldrankbottels Coca-Cola Suid‑Afrika het pas aangekondig dat hulle ŉ inisiatief van stapel stuur waar hul 2 ℓ‑plastiekkoeldrankbottels nou vir geld ingeruil kan word. Dit kom na ŉ suksesvolle toetslopie in die Oos-Kaap verlede jaar. Voorheen kon slegs die glasbottels ingeruil word. Dié plastiekbottels kan nou vir R9 ingeruil word. Dit beteken dat ŉ 2 ℓ‑bottel koeldrank, wat gewoonlik sowat R20 kos, nou slegs R11 sal kos indien die bottel teruggevat word vir inruiling. Coca-Cola Beverages se bestuurshoof, Velaphi Ratshefola, het aan eNCA vertel dié inruilbare plastiekbottels dien ŉ dubbele doel: Eerstens om die produk meer bekostigbaar te maak vir die verbruiker en tweedens om ŉ positiewe bydrae tot die bewaring van die omgewing te maak. Hierdie projek is nie spesifiek gemik op Coke-bottels nie, maar enige koeldrank wat Coca-Cola vervaardig, soos Fanta en Sprite ook. Verbruikers kan die inruilbare plastiekbottels uitken aan hul groen doppie en ŉ strook op die etiket met die woord “Returnable” op. “Ons bring aan mense drinkgoed wat die lewe se alledaagse oomblikke beter maak, terwyl ons op die regte manier besigheid doen – nie net die maklike manier nie. Ons doel is om die wêreld te verfris en ŉ verskil te maak,” skryf Coca-Cola op hul webtuiste. Ratshefola sê dié projek is reeds in Limpopo, Mpumalanga en die noorde van Gauteng van stapel gestuur. Hulle beoog om die projek teen Oktober na die res van Gauteng uit te brei.